杼山禪居寄贈東溪吳處士馮一首
作者：皎然
朝代：唐

paragraphs: 青雲何潤澤，下有賢人隱。
路入菱湖深，跡與黃鶴近。
野風吹白芷，山月搖清軫。
詩祖吳叔庠，致君名不盡。
身當青山秀，文體多郢聲。
澄澈湘水碧，泬寥楚山青。
時人格不同，至今罕知名。
昔賢敦師友，此道君獨行。
既得廬霍趣，乃高雷遠情。
別時春風多，掃盡雪山雪。
爲君中夜起，孤坐石上月。
悠然遺塵想，邈矣達性說。
故人不在茲，幽桂惜未結。